**Informatīvais ziņojums par iespēju Latvijas Republikā reģistrētām diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO) iesniegt iesniegumu pievienotās vērtības nodokļa un akcīzes nodokļa atmaksāšanai elektroniski**

Ar Ministru kabineta 2012. gada 18. decembra sēdes protokolu Nr. 71 86.§ Finanšu ministrijai sadarbībā ar Ārlietu ministriju, Aizsardzības ministriju un Vides aizsardzības un reģionālās attīstības ministriju uzdots sagatavot un finanšu ministram līdz 2013. gada 31. decembrim noteiktajā kārtībā iesniegt izskatīšanai Ministru kabinetā informatīvo ziņojumu par iespēju Latvijas Republikā reģistrētām diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO) iesniegt Valsts ieņēmumu dienestā iesniegumu pievienotās vērtības nodokļa (turpmāk – PVN) un akcīzes nodokļa atmaksāšanai elektroniski, izmantojot Valsts ieņēmumu dienesta Elektroniskās deklarēšanas sistēmu (EDS) vai citus tehniskos risinājumus (turpmāk – informatīvais ziņojums). Ministru kabinets 2014. gada 28. janvāra sēdē (prot. Nr. 6 8.§) nolēma pagarināt 2012. gada 18. decembra sēdes protokolā Nr.71 86.§ dotā uzdevuma izpildes termiņu līdz 2014. gada 30. aprīlim.

Uzdevums sagatavot informatīvo ziņojumu tika dots, jo 2010. gada 3. oktobrī Vides aizsardzības un reģionālās attīstības ministrija izteica iebildumu par Ministru kabineta noteikumu projektu „Grozījumi Ministru kabineta 2010. gada 30. marta noteikumos Nr. 308 „Kārtība, kādā piemēro pievienotās vērtības nodokli preču piegādēm un pakalpojumiem, kas sniegti diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO), un kārtība, kādā atmaksā akcīzes nodokli par Latvijas Republikā iegādātajām akcīzes precēm””.[[1]](#footnote-1) Iebildums izteikts ar mērķi nodrošināt iespēju Latvijas Republikā reģistrētām diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO) elektroniskā formā iesniegt iesniegumu Valsts ieņēmumu dienestā PVN un akcīzes nodokļa atmaksāšanai (turpmāk – iesniegums).

Iestādes, kuras ir iesaistītas iesnieguma izvērtēšanā - Ārlietu ministrija, Aizsardzības ministrija un Valsts ieņēmumu dienests,- kā arī Finanšu ministrija, atbalsta izteikto priekšlikumu rast iespēju Latvijas Republikā reģistrētām diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO) (turpmāk – persona) iesniegt iesniegumu elektroniski.

Jau sākotnēji, saņemot Vides aizsardzības un reģionālās attīstības ministrijas izteikto iebildumu, tika vērtēta iespēja iesniegumu iesniegt elektroniski, apsverot droša elektroniskā paraksta un elektroniskā pasta izmantošanas iespējas. Tomēr, izvērtējot šo risinājumu tika secināts, ka iesnieguma kopā ar skenētiem attaisnojuma dokumentiem nosūtīšana un saņemšana izmantojot elektronisko pastu ir apgrūtinoša. Tiktu apgrūtināta iespēja Valsts ieņēmumu dienestam kontrolēt, uzglabāt un arhivēt skenētajos dokumentos ietverto informāciju.

Ņemot vērā minēto, informatīvā ziņojuma mērķis ir piedāvāt ilgtspējīgu un efektīvu risinājumu, lai personām būtu iespēja iesniegt iesniegumu elektroniskā formā, izmantojot tehniskos risinājumus, un Ārlietu ministrijai, Aizsardzības ministrijai un Valsts ieņēmumu dienestam būtu iespēja šos iesniegumus iespējami īsos termiņos izvērtēt, kā arī vienlaikus izvērtēt citus nepieciešamos grozījumus, lai pilnveidotu kārtību, kādā personām atmaksā samaksāto PVN un akcīzes nodokli (turpmāk – nodokļi).

**I Pašreizējās PVN un akcīzes nodokļa atmaksas kārtības īss apraksts**

Kārtību, kādā PVN 0 procentu likmi netieši piemēro piegādātajām precēm un pakalpojumiem, kas Latvijas Republikā sniegti personām, un kārtību, kādā no valsts budžeta atmaksā akcīzes nodokli par Latvijas Republikā iegādātajām akcīzes precēm, nosaka Ministru kabineta 2012. gada 18. decembra noteikumi Nr. 908 „Kārtība, kādā piemēro pievienotās vērtības nodokļa 0 procentu likmi preču piegādēm un pakalpojumiem, kas sniegti diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO), un kārtība, kādā atmaksā akcīzes nodokli par Latvijas Republikā iegādātajām akcīzes precēm” (turpmāk – MK noteikumi Nr. 908).

Atbilstoši MK noteikumos Nr. 908 noteiktajai kārtībai, persona Ārlietu ministrijā vai Aizsardzības ministrijā[[2]](#footnote-2) iesniedz iesniegumu kopā ar attaisnojuma dokumentu oriģināliem vai apliecinātām attaisnojuma dokumentu kopijām, tai skaitā nodokļu samaksu apliecinošiem dokumentiem. Iesniegums un tam pievienotie attaisnojuma dokumenti Ārlietu ministrijā un Aizsardzības ministrijā tiek iesniegti papīra veidā.

Ārlietu ministrijas un Aizsardzības ministrijas pilnvarotā persona 30 dienu laikā pēc iesnieguma saņemšanas, to pārbauda[[3]](#footnote-3) un ar parakstu un zīmogu apliecina, ka persona ir tiesīga saņemt Pievienotās vērtības nodokļa likumā un likumā „Par akcīzes nodokli” paredzēto nodokļu atmaksu,[[4]](#footnote-4) un nosūta iesniegumu kopā ar attaisnojuma dokumentiem Valsts ieņēmumu dienestam. Valsts ieņēmumu dienests iesniegumu izskata 30 dienu laikā pēc tā saņemšanas no Ārlietu ministrijas vai Aizsardzības ministrijas un pieņem lēmumu atmaksāt vai atteikt atmaksāt personai samaksāto nodokļu summu, lēmumu nosūtot attiecīgajai ministrijai.[[5]](#footnote-5) Ja Valsts ieņēmumu dienests ir pieņēmis lēmumu par atteikumu atmaksāt samaksāto nodokļu summu pilnībā vai daļēji, Ārlietu ministrija vai Aizsardzības ministrija septiņu darbdienu laikā paziņo šo lēmumu personai.[[6]](#footnote-6) Atmaksai apstiprināto nodokļu summu Valsts ieņēmumu dienests atmaksā personai septiņu darbdienu laikā pēc lēmuma pieņemšanas.[[7]](#footnote-7)

Iesniegums un tam pievienotie attaisnojuma dokumentu oriģināli vai šo dokumentu apliecinātas kopijas paliek glabāšanā Valsts ieņēmumu dienestā,[[8]](#footnote-8) kas tos glabā 5 gadus.

Ārlietu ministrija un Aizsardzības ministrija saņemto iesniegumu izvērtē manuāli, papīra veidā. Ārlietu ministrijas rīcībā ir informācijas sistēma, kurā tiek uzkrāti dati par diplomātiskajām un konsulārajām pārstāvniecībām, Eiropas Savienības institūcijām un starptautiskajām organizācijām, kā arī ar tām saistītajām personām, un šī informācija tiek izmantota Ārlietu ministrijas pamatfunkciju nodrošināšanai, kā arī izvērtējot iesniegumus. Savukārt Aizsardzības ministrijai nav speciālas informācijas sistēmas, kurā tiktu uzkrāti dati par personām, jo ministrijā saņemto iesniegum skaits nav liels (sk. informatīvā ziņojuma 1. pielikuma analīzi). Valsts ieņēmumu dienests izskata iesniegumus papīra veidā, un tam nav speciāli izveidotas sistēmas šo iesniegumu izvērtēšanai un datu uzkrāšanai. Informācija par Valsts ieņēmumu dienestā saņemtajiem un izvērtētajiem iesniegumiem tiek uzkrāta, izmantojot MS Excel.

Personu loks, kurām atmaksā samaksātās nodokļu summas, ir plašs, un tas aptver gan diplomātiskās un konsulārās pārstāvniecības un to aģentus, administratīvi tehnisko personālu un šo personu ģimenes locekļus, gan Latvijas Republikā reģistrētās Eiropas Savienības institūcijas, Eiropas Savienības institūciju pārstāvniecības un saskaņā ar Eiropas Savienības tiesību aktiem izveidotas struktūras, kurām piemēro 1965. gada 8. aprīļa Protokolu par privilēģijām un imunitāti Eiropas Savienībā un personas, kas ir saistītas ar šīm personām, gan Latvijas Republikā reģistrētās starptautiskās struktūras, kuras par tādām atzinušas Latvijas Republikas kompetentās iestādes, un to dalībnieki, gan Ziemeļatlantijas līguma organizācijas (NATO) dalībvalstu bruņoto spēku vienības, kuras uzturas iekšzemē (izņemot Latvijas Republikas Nacionālos bruņotos spēkus), un to sastāvā esošajās personas, kā arī Ātrās reaģēšanas spēku vienībām un to darbiniekiem, gan personas, kuras noteiktas līgumos, kas noslēgti ar ārvalstīm, kuras nav Eiropas Savienības dalībvalstis, vai starptautiskās organizācijas.[[9]](#footnote-9)

Ir maz ticams, ka nākotnē samazināsies personu skaits, kuras iesniegs iesniegumu samaksāto nodokļu summu atmaksai. Vēl jo vairāk tādēļ, ka Latvijā ir izveidots Ziemeļatlantijas līguma organizācijas (NATO) izcilības centrs stratēģiskās komunikācijas jautājumos (turpmāk - Stratcom COE).[[10]](#footnote-10) Tādēļ ir paredzams, ka starptautiska līguma noslēgšanas rezultātā būs iespēja arī citām Ziemeļatlantijas līguma organizācijas (NATO) dalībvalstīm piedalīties COE darbībā gan ar finanšu ieguldījumiem, gan ar personāla nosūtīšanu darbam centrā. Kad Stratcom COE saņems Ziemeļatlantijas līguma organizācijas (NATO) akreditāciju, tam tiks piešķirts starptautiska militāra štāba, kas izveidots saskaņā ar Ziemeļatlantijas līgumu, statuss (saskaņā ar t.s. Parīzes protokolu[[11]](#footnote-11)). Tādējādi Stratcom COE un tajā nodarbinātās ārvalstu fiziskās personas varētu būt potenciālie iesniegumu iesniedzēji.

Tāpat līdz ar Gaisa spēku aviācijas bāzes Lielvārdē izveidošanu un turpmāku attīstību varētu tikt realizēta Baltijas gaisa telpas patrulēšanas misijas bāzēšana arī Lielvārdē, kas savukārt nozīmētu ārvalstu bruņoto spēku vienību ilgstošāku uzturēšanos Latvijas teritorijā. Tādējādi šādas bruņoto spēku vienības[[12]](#footnote-12) varētu būt potenciālie iesniegumu iesniedzēji.

Prognozēt personu skaitu, kas varētu iesniegt iesniegumu samaksātās nodokļu summas atmaksai 2014. un 2015. gadā, nav iespējams. Citu valstu to pārstāvju un ar to saistītā personāla dalība bruņoto spēku mācībās nav precīzi prognozējama, jo tiek izlemts mācību plānošanas konferencē, ņemot vērā arī nacionālā budžeta plānošanas procesu. Gatavojot informatīvo ziņojumu[[13]](#footnote-13), rīcībā ir tikai informācija par 2014. gada pirmā pusgadā apstiprinātajām sešām kopējām Nacionālo Bruņoto spēku un ārvalstu bruņoto spēku vienību kopējām militārajām mācībām. Prognozējams, ka kopā vienā gadā varētu būt desmit kopējie aizsardzības pasākumi, tomēr precīzu iespējamo personu skaitu noteikt nav iespējams.

**II Risinājumu izvērtējums**

Ir iespējami šādi risinājumi, lai nodrošinātu iespēju personām iesniegt iesniegumu elektroniskā formā.

**1. risinājums – elektroniskā pasta izmantošana**

Šajā risinājumā persona Ārlietu ministrijai vai Aizsardzības ministrijai pa elektronisko pastu nosūtītu iesniegumu, kas būtu parakstīts ar drošu elektronisko parakstu. Ārlietu ministrija un Aizsardzības ministrija saņemto iesniegumu izvērtētu un elektroniski pārsūtītu Valsts ieņēmumu dienestam. Lai ieviestu šo risinājumu, būtu nepieciešams grozīt MK noteikumos Nr. 908 noteikto kārtību, kādā Ārlietu ministrijas vai Aizsardzības ministrijas atbildīgā amatpersona apliecina, ka persona ir tiesīga saņemt Pievienotās vērtības nodokļa likumā un likumā „Par akcīzes nodokli” paredzēto nodokļu atmaksu.

Ieviešot šo iespēju, būtu nepieciešams rast risinājumu, kādā persona iesniedz attaisnojuma dokumentus. Jau sākotnēji, vērtējot Vides aizsardzības un reģionālās attīstības ministrijas izteikto iebildumu, ka nepieciešams nodrošināt personai iespēju iesniegumu parakstīt ar drošu elektronisko parakstu, tika secināts, ka iesnieguma un tam pievienoto skenēto attaisnojuma dokumentu iesniegšana, izmantojot elektronisko pastu, radītu tehniskas problēmas gan Valsts ieņēmumu dienestam, gan Ārlietu ministrijai un Aizsardzības ministrijai, jo iesnieguma un attaisnojuma dokumentu faila apjoms lielākoties pārsniegs 10 MB. Šāds failu apmērs ļoti noslogotu iestāžu elektronisko pastu.

Lai izvairītos no liela apjoma dokumentu sūtīšanas, izmantojot elektronisko pastu, būtu jāizskata iespēja, ka attaisnojuma dokumentu oriģināli vai to apliecinātas kopijas varētu tikt iesniegtas atsevišķi papīra veidā. Tomēr šādā gadījumā iesniegums un attaisnojuma dokumenti lielākoties netiktu saņemti vienlaicīgi, un tas aizkavētu un sarežģītu iesnieguma izvērtēšanu gan Ārlietu ministrijā un Aizsardzības ministrijā, gan Valsts ieņēmumu dienestā. Ja attaisnojuma dokumenti tiks iesniegti atsevišķi, būs nepieciešams MK noteikumos Nr. 908 precizēt iesnieguma izskatīšanas termiņu, proti, to skaitīt no dienas, kad saņemts gan iesniegums, gan tam pievienotie attaisnojuma dokumenti. Tādējādi, organizējot iesnieguma iesniegšanu un attaisnojuma dokumentu iesniegšanu gan papīra, gan elektroniskā veidā, iespēja iesniegt iesniegumu elektroniski būtu nodrošināta tikai daļēji.

Nav iespējams noteikt pienākumu visām personām parakstīt iesniegumu ar drošu elektronisko parakstu un to iesniegt, izmantojot elektronisko pastu. Tāpat ir jāņem vērā, ka iesniegumus iesniedz arī personas, kuras Latvijā uzturas īslaicīgi, piemēram, Ziemeļatlantijas līguma organizācijas (NATO) dalībvalstu bruņoto spēku vienības, kuras ierodas Latvijas Republikā uz kopējo aizsardzības pasākumu, kura norises ilgums ir līdz divām nedēļām. Tādēļ nebūtu korekti tām noteikt pienākumu iegūt drošu elektronisko parakstu tikai viena iesnieguma iesniegšanai. Līdz ar to, ieviešot šo risinājumu, būtu nosakāms vēl viens izņēmums, proti, personai dot tiesības izvēlēties iesniegt iesniegumu elektroniskā formā, parakstītu ar drošu elektronisko parakstu, vai papīra veidā.

Paredzot minēto izvēles iespēju, būtu nepieciešams noteikt atšķirīgu iesniegumu iesniegšanas kārtību, ja iesniegums tiek iesniegts papīra vai elektroniskā veidā. Ja iesniegums tiktu iesniegts elektroniski un tam attaisnojuma dokumenti tiktu pievienoti skenētā veidā, būs noteikta atšķirīga prasība attiecībā uz pienākumu, kādā veidā ir jāiesniedz attaisnojuma dokumenti. Savukārt, kā jau minēts iepriekš, nosakot, ka attaisnojuma dokumentu oriģināli vai to apliecinātas kopijas iesniedzamas arī tad, ja iesniegums iesniegts elektroniski, elektroniski saņemtais iesniegums tiktu vērtēts tikai tad, kad būtu saņemti visi attaisnojuma dokumenti. Minēto problēmu varētu risināt, atsakoties no prasības iesniegumam pievienot attaisnojuma dokumentus. Ja tiktu veikti grozījumi PVN un akcīzes nodokļa summu atmaksas kārtībā, kas minēti informatīvā ziņojuma III sadaļas 4., 5., 6., 7. un 9. punktā, tad Valsts ieņēmumu dienestam, izvērtējot iesniegumu, būtu jāveic risku izvērtējums, pamatojoties uz kura rezultātiem Valsts ieņēmumu dienestam būtu tiesības pieprasīt personai iesniegt pārbaudei nepieciešamos attaisnojuma dokumentus papīra veidā. Papildus atzīmējam, ka šajā gadījumā, lai nodrošinātu vienotu pieeju, Valsts ieņēmumu dienestā būtu iesniedzami attaisnojuma dokumentu oriģināli vai to apliecinātas kopijas, līdz ar to tiks radīta sistēma, ka iesniegums iesniegts elektroniskā formā, parakstīts ar drošu elektronisko parakstu, savukārt attaisnojuma dokumenti tiek iesniegti pēc pieprasījuma papīra veidā. Kā jau minēts iepriekš, radot arī izvēles iespēju iesniegt attaisnojuma dokumentus elektroniski skenētā veidā vai papīra veidā, tiktu noteiktas atšķirīgas prasības attaisnojuma dokumentu iesniegšanai.

Atsakoties no prasības iesniegumam pievienot attaisnojuma dokumentus, Valsts ieņēmumu dienestam iesniegums būs jāizvērtē un risku izvērtējums jāveic manuāli. Lai Valsts ieņēmumu dienests izvērtētu iesniegumu un veiktu risku izvērtējumu, izmantojot tehniskos risinājumus, Valsts ieņēmumu dienestam būtu jāpilnveido Izziņu informācijas sistēma (turpmāk – IZIS). Pilnveidojot IZIS, tiktu radīta iespēja Valsts ieņēmumu dienestam izvērtēt iesniegumu un veikt risku izvērtējumu elektroniski, bet netiktu atrisināta augstāk minētās problēmas attiecībā uz iesnieguma un tam pievienoto attaisnojuma dokumentu iesniegšanu Valsts ieņēmumu dienestā.

Ja iesniegums tiek iesniegts, nosūtot pa elektronisko pastu, nepieciešams nodrošināt, ka tas ir izveidots elektroniski strukturētā formā un to ir iespējams importēt IZIS automātiski. Pretējā gadījumā būs nepieciešami Valsts ieņēmumu dienesta cilvēkresursi iesnieguma ievadei IZIS, tai skaitā arī Lietvedības nodaļas cilvēkresursi iesnieguma saņemšanai un reģistrēšanai. Tomēr, neskatoties uz to, būtu nepieciešami cilvēkresursi papīra veidā saņemto iesniegumu ievadīšanai IZIS, kā arī Valsts ieņēmumu dienestam būtu jānodrošina atsevišķi iesniegumu, kas saņemti elektroniskā formā un papīra veidā, un attaisnojuma dokumentu uzglabāšana.

Nepieciešamais finansējums risinājuma ieviešanai

Valsts ieņēmumu dienestam izmaksas, lai ieviestu šo risinājumu, varētu sasniegt aptuveni 20 000 *euro*, kas ietvertu elektroniskā pasta izmantošanu un IZIS pilnveidošanu, nodrošinot dokumentu uzglabāšanu. Savukārt, ja netiek pilnveidots IZIS, finansējums būs nepieciešams tikai elektroniskā pasta izmantošanas pilnveidošanai. Minēto risinājumu īstenošanai Finanšu ministrijai (Valsts ieņēmumu dienestam) nebūtu nepieciešami papildu valsts budžeta līdzekļi, jo risinājumi varētu tikt īstenoti esošā finansējuma ietvaros.

Secinājums

Ieviešot šo risinājumu tiktu radīta iespēja personai iesniegt iesniegumu elektroniskā formā, nosūtot pa elektronisko pastu, vienlaikus pastāvot līdzšinējai kārtībai, kad iesniegumu var iesniegt arī papīra veidā. Tomēr, ņemot vērā iesniegumam pievienoto attaisnojuma dokumentu skaitu un apjomu un to iesniegšanas veidus, šis risinājums nav efektīvs. Tas neatvieglo iesnieguma iesniegšanu, bet rada sarežģītāku iesnieguma un tam pievienoto attaisnojuma dokumentu apriti starp Ārlietu ministriju, Aizsardzības ministriju un Valsts ieņēmumu dienestu.

Atsakoties no prasības iesniegumam pievienot attaisnojuma dokumentus un nosakot Valsts ieņēmumu dienestam tiesības, balstoties uz risku izvērtējumu, pieprasīt iesniegt attaisnojuma dokumentus, tiek radīts risks, ka palielinās Valsts ieņēmumu dienesta cilvēkresursu izmaksas un ir jāpagarina iesnieguma izvērtēšanas termiņš, īpaši, ja Valsts ieņēmumu dienests iesniegumu vērtēs manuāli, neizmantojot tehniskos risinājumus.

Lai radītu iespēju Valsts ieņēmumu dienestam arī izvērtēt iesniegumu, izmantojot tehniskos risinājumus, ir nepieciešams pilnveidot IZIS. Tomēr, pastāvot iespējai, ka iesniegums tiek iesniegts gan papīra veidā, gan elektroniskā veidā, būs nepieciešami papildu Valsts ieņēmumu dienesta cilvēkresursi, papīra veidā saņemto iesnieguma ievadīšanai IZIS. Tāpat netiktu kopumā atrisināta sarežģītā iesnieguma un attaisnojuma dokumentu iesniegšanas kārtība un netiktu radīta iespēja Ārlietu ministrijai un Aizsardzības ministrijai iesniegumu izvērtēt, izmantojot tehniskos risinājumus. Ņemot vērā minēto, šis risinājums nebūtu atbalstāms.

**2. risinājums – EDS izmantošana**

Šajā risinājumā persona iesniegumu iesniegtu Valsts ieņēmumu dienestā, izmantojot EDS.

Lai Valsts ieņēmumu dienestā iesniegums tiktu iesniegts strukturētā formā, Valsts ieņēmumu dienestā nebūtu jāveido jauna informācijas sistēma iesniegumu iesniegšanai, bet tikai jāveic izmaiņas EDS, izstrādājot strukturētu iesnieguma formu, tajā ietverot iesnieguma izvērtēšanai nepieciešamo informāciju. Valsts ieņēmumu dienestam, lai iesniegums varētu tikt izvērtēts, izmantojot tehniskos risinājumus, būtu nepieciešams tikai pilnveidot IZIS, jo šobrīd tajā nav iespējas izskatīt personu iesniegtos iesniegumus. Ja iesniegums tiek iesniegts Valsts ieņēmumu dienestā, izmantojot EDS, bet netiek radīta iespēja Valsts ieņēmumu dienestam iesniegumu izvērtēt, izmantojot tehniskos risinājumus, iesnieguma iesniegšana, izmantojot EDS, būtu nelietderīga.

Iesnieguma iesniegšana Valsts ieņēmumu dienestā, izmantojot EDS, var tikt organizēta divos veidos.

**2.1. risinājums – personai tiek piešķirtas pieejas tiesības iesnieguma iesniegšanai, izmantojot EDS**

Ieviešot šo risinājumu, Valsts ieņēmumu dienests piešķirtu personām pieejas tiesības iesnieguma iesniegšanai, izmantojot EDS, un persona iesniegumu iesniegtu Valsts ieņēmumu dienestā.

Šobrīd personas iesniegumu Valsts ieņēmumu dienestam nosūta attiecīgi Ārlietu ministrija vai Aizsardzības ministrija. Persona iesniegumu iesniedz Ārlietu ministrijā vai Aizsardzības ministrijā, kura izvērtē, vai personai ir tiesības saņemt samaksāto nodokļu summu atmaksu. Ņemot vērā to, ka šajā risinājumā, persona iesniegumu iesniegtu Valsts ieņēmumu dienestā, būtu nepieciešams grozīt šobrīd spēkā esošo iesniegumu iesniegšanas un izvērtēšanas kārtību, nosakot, kā Ārlietu ministrija un Aizsardzības ministrija sniedz Valsts ieņēmumu dienestam informāciju par personas tiesībām saņemt samaksāto nodokļu summu atmaksu. Aizsardzības ministrijai nav lietderīgi veidot atsevišķu informācijas sistēmu, savukārt, šobrīd Ārlietu ministrijas rīcībā esošo sistēmu nevar sasaistīt ar Valsts ieņēmumu dienesta informācijas sistēmu, lai elektroniski sniegtu informāciju Valsts ieņēmumu dienestam, ministrijām informāciju Valsts ieņēmumu dienestam būs jāsniedz atsevišķas vēstules veidā.

Ārlietu ministrija un Aizsardzības ministrija ir iestādes, kuras sniedz un arī turpmāk sniegs informāciju personām par tām esošajām tiesībām un nosacījumiem samaksāto nodokļu summu atgūšanai. Savukārt EDS ir Valsts ieņēmumu dienesta informācijas sistēma, tādējādi Valsts ieņēmumu dienests ir tā iestāde, kas šajā gadījumā konsultētu personas par iesnieguma iesniegšanu EDS. Ņemot vērā minēto, var rasties situācijas, kad personai jautājumu vai neskaidrību gadījumā par iesnieguma aizpildīšanu nav viennozīmīgi skaidrs, kurā iestādē vērsties ar jautājumiem.

Ir jāņem vērā, ka šāda iesnieguma iesniegšanas kārtība ir sarežģītāka attiecībā pret personām, kas Latvijā uzturas īslaicīgi, tādējādi iespējams būtu jāparedz, ka šīm personām ir tiesības iesniegt iesniegumu arī papīra veidā.

Ieviešot šo iespēju, būtu nepieciešams rast risinājumu, kādā persona iesniedz attaisnojuma dokumentus. Iesniedzot iesniegumu EDS, attaisnojuma dokumenti varētu tikt pievienoti iesniegumam skenētā veidā, tomēr EDS nav projektēts masveidīgai liela apjoma dokumentu apstrādei.

Tāpat kā 1. risinājumā, nebūtu lietderīgi noteikt pienākumu, ka atsevišķi iesniedzami attaisnojuma dokumentu oriģināli, jau minēto apstākļu dēļ.

Ieviešot šo risinājumu varētu atteikties no attaisnojuma dokumentu iesniegšanas (III sadaļas 3. punkts), tādā gadījumā, būtu nepieciešams veikt arī III sadaļas 4., 5., 6., 7. un 9. punktā minētos grozījumus PVN un akcīzes nodokļa atmaksas kārtībā.

Tomēr, ieviešot šo risinājumu, būtu nosakāma atsevišķa kārtība iesnieguma iesniegšanai personām, kas Latvijā uzturas īslaicīgi un iesniegumu Valsts ieņēmumu dienestā iesniegtu papīra veidā. Šīm personām būtu nosakāms pienākums iesniegumam pievienot attaisnojuma dokumentu oriģinālus. Lai papīra veidā saņemto iesniegumu izvērtētu elektroniski, Valsts ieņēmumu dienestam būtu jānodrošina šādi saņemtā iesnieguma ievade IZIS. Papīra veidā saņemtie iesniegumi varētu tikt izvērtēti līdzšinējā kārtībā, proti, pārbaudot visus attaisnojuma dokumentus, savukārt elektroniskā veidā saņemtie iesniegumi tiktu izvērtēti, veicot risku izvērtējumu.

Ņemot vērā to, ka pēc iesnieguma saņemšanas, Valsts ieņēmumu dienestam būtu nepieciešams veikt saraksti ar Ārlietu ministriju vai Aizsardzības ministriju, lai iegūtu visu iesnieguma izvērtēšanai nepieciešamo informāciju, kopējais iesnieguma izvērtēšanas laiks būtu saglabājams esošais, proti, līdz 60 dienām. Atsakoties no pienākuma iesniegumam pievienot attaisnojuma dokumentus, un Valsts ieņēmumu dienestam pēc risku izvērtējuma pieprasot personai iesniegt konkrētus attaisnojuma dokumentus pārbaudei, būtu nepieciešams pagarināt iesnieguma izskatīšanas termiņu līdz pieprasīto dokumentu saņemšanai un izvērtēšanai, tādējādi varētu rasties risks, ka kopējais iesnieguma izskatīšanas laiks pārsniegtu 60 dienas.

Nepieciešamais finansējums risinājuma ieviešanai

Lai ieviestu šo risinājumu un pilnveidotu EDS un IZIS, vispirms ir nepieciešams veikt grozījumus kārtībā, kādā personām tiek atmaksātas to samaksātās nodokļu summas. Pēc konkrētu prasību specificēšanas ir iespējams konkrēti noteikt nepieciešamās EDS un IZIS pilnveidošanas izmaksas.

Šī risinājuma ieviešanai ir nepieciešams izstrādāt iesnieguma apstrādes procedūras un pilnveidot EDS, lai nodrošinātu liela apjoma dokumentu apstrādi bez sistēmas veiktspējas pasliktināšanas, tādējādi izmaksas provizoriski var sasniegt 400 000 *euro*. Izmaksas ir vērtētas, pieņemot, ka nepieciešams maksimāli automatizēt darba procesu, samazinot automatizācijas pakāpi, samazināsies risinājuma ieviešanas izmaksas, bet nesamazināsies cilvēkresursu izmaksas iesnieguma izvērtēšanā. Šī risinājuma īstenošanai Finanšu ministrijai (Valsts ieņēmumu dienestam) nebūtu nepieciešami papildu valsts budžeta līdzekļi, jo risinājums varētu tikt īstenots esošā finansējuma ietvaros.

Secinājums

Ieviešot šo risinājumu, lai arī būtu radīta iespēja personām iesniegt iesniegumu elektroniski, kā arī Valsts ieņēmumu dienestam to izvērtēt elektroniski, tiktu sarežģīta iesnieguma izvērtēšana, kā rezultātā var rasties risks, ka kopējais iesnieguma izvērtēšanas ilgums var pārsniegt šobrīd esošo. Tāpat būtu jānosaka atsevišķa kārtība, kā Ārlietu ministrija un Aizsardzības ministrija sniedz informāciju Valsts ieņēmumu dienestam nepieciešamo informāciju iesnieguma izvērtēšanai, kā arī būtu nepieciešams noteikt atsevišķu kārtību iesnieguma iesniegšanai un izvērtēšanai, ja iesniegums tiek iesniegts papīra veidā un atsevišķu -, ja iesniegums tiek iesniegts elektroniskā veidā. Ņemot vērā minēto, šis risinājums nebūtu atbalstāms.

**2.2. risinājums – jauna informācijas sistēma**

Kā jau minēts iepriekš, Ārlietu ministrijas rīcībā ir informācijas sistēma, kurā tiek uzkrāti dati par diplomātiskajām un konsulārajām pārstāvniecībām, Eiropas Savienības institūcijām un starptautiskajām organizācijām, kā arī ar tām saistītajām personām un šī informācija tiek izmantota Ārlietu ministrijas pamatfunkciju nodrošināšanai un ir nepieciešama izvērtējot iesniegumus. Minētā Ārlietu ministrijas lietošanā esošā datu bāzes uzskaites sistēma „Armidus” ir veidota ap 2007. gadu. Datu bāze izstrādāta uz *Borland Interbase* 6.0 (2001) platformas un minētā izstrādes programmatūra ir tehniski un ir novecojusi. Tāpat „Armidus” datu bāze programma ir „pašrakstīta”, kurai ĀM nav pieejams programmas kods, bet tikai izpildpogrammatūra, kā rezultātā to labot praktiski, nav iespējams. Pamatojoties uz datu bāzes tehniskajiem parametriem, „Armidus” datu bāzē nav lietderīgi ieguldīt resursus, proti, lai veiktu kādus pilnveidošanas, jeb uzlabošanas darbības, lai tā varētu kalpot par bāzi iesnieguma iesniegšanai un izvērtēšanai elektroniski. Ņemot vērā arī to, ka Aizsardzības ministrijā saņemto iesniegumu skaits ir neliels un to, ka tai nav speciālas informācijas sistēmas datu par personām uzkrāšanai, lietderīgi būtu veidot vienu kopīgu Ārlietu ministrijas un Aizsardzības ministrijas informācijas sistēmu. Šī Ārlietu ministrijas un Aizsardzības ministrijas informācijas sistēma izstrādājama, lai tā būtu izmantojama ministriju pamatfunkciju veikšanai, vienlaikus nodrošinot iespēju personām tajā iesniegt iesniegumu, tādējādi vienā informācijas sistēmā tiktu uzkrāti pilnīgi dati par personām, to tiesībām saņemt samaksāto nodokļu summu atmaksu un informācija par personu atmaksai pieprasītajām summām, kā arī iespēja personai iesniegt iesniegumu elektroniski.

Attiecībā uz Ārlietu ministriju, jaunās informācijas sistēmas izveides galvenais mērķis būtu nodrošināt Ārlietu ministrijas pamatfunkciju veikšanu, kas saistīta starptautisko dokumentu par diplomātiskajām un konsulārajām attiecībām atbilstošu prasību ievērošanu un nodrošināšanu attiecībā uz Latvijas Republikā akreditētajām ārvalstu diplomātiskajām un konsulārajām pārstāvniecībām un to darbiniekiem, kā arī, lai efektīvi varētu veikt protokolāro nodrošinājumu ārvalstu diplomātisko un konsulāro pārstāvniecību vadītāju akreditācijas un atvadu vizītēs Latvijas Republikā. Minētā informācija ir nepieciešama saņemto iesniegumu izvērtēšanai.

Jaunajā informācijas sistēmā, Ārlietu ministrijas funkciju nodrošināšanai, būtu veidojami šādi modeļi:

1. Latvijas Republikā akreditēto ārvalstu diplomātisko un konsulāro pārstāvniecību reģistrēšana;
2. Diplomātisko un konsulāro pārstāvniecību, tai skaitā starptautisko organizāciju pārstāvniecību Latvijā darbinieku reģistrēšana;
3. Diplomātisko un konsulāro pārstāvniecību, tai skaitā starptautisko organizāciju pārstāvniecību Latvijā un to darbinieku automašīnu reģistrēšana;[[14]](#footnote-14)
4. Goda konsulu reģistrs;
5. Informācija par nodokļu atmaksu;
6. Nodokļu atbrīvojuma sertifikātu reģistrēšana;[[15]](#footnote-15)
7. Lēmumu reģistrācija, kas dod tiesības lietot nodokļu atbrīvojuma sertifikātus bez apstiprināšanas;[[16]](#footnote-16)
8. Nodokļu atmaksas nosacījumu reģistrācija atbilstoši reciprocitātei;
9. Pārkāpumu reģistrs;
10. Diplomātisko atļauju reģistrs (gaisa kuģu un kuģu atļaujas);[[17]](#footnote-17)
11. Ieroču atļauju reģistrs;
12. Radio frekvenču lietošanas reģistrs.

Ārlietu ministrija informācijas sistēmā nodrošinātu informācijas uzkrāšanu par Latvijas Republikā akreditētām diplomātisko un konsulāro pārstāvniecībām, tai skaitā starptautisko organizāciju pārstāvniecībām Latvijā (ap 160 vienībām) un tajās strādājošajiem darbiniekiem un to ģimenes locekļiem (ap 1100 personām), kā arī tiktu nodrošināta arhīva informācija par personām, kas vairs neuzturas Latvijā.

Attiecībā uz Aizsardzības ministriju, šī jaunā informācijas sistēma pamatā tiktu izmantota iesniegumu iesniegšanai un izvērtēšanai elektroniski. Ņemot vērā to, ka Aizsardzības ministrijā iesniegumus iesniedz personas, kas Latvijā ierodas uz kopējiem aizsardzības pasākumiem un uz katru pasākumu ierodas citas personas no dažādām valstīm, dati par personām nebūs izmantojami atkārtoti. Tomēr Aizsardzības ministrija jauno informācijas sistēmu varētu izmantot, lai apkopotu vienviet datus no Aizsardzības ministrijas struktūrvienībām un Latvijas Republikas Nacionālo bruņoto spēku vienībām, kuru nepieciešams izmantot saņemto iesniegumu izvērtēšanai. Tādējādi jaunajā informācijas sistēmā Aizsardzības ministrija varētu izmantot, kā sistēmu vienotai minēto datu uzkrāšanai un arī šādus modeļus, kas būtu vienoti ar Ārlietu ministrijai nepieciešamajiem:

* + - 1. Informācija par nodokļu atmaksu;
      2. Nodokļu atbrīvojuma sertifikātu reģistrēšana;15
      3. Lēmumu reģistrācija, kas dod tiesības lietot nodokļu atbrīvojuma sertifikātus bez apstiprināšanas.16

Ar šo sistēmu tiktu radīta iespēja iesniegumu gan iesniegt elektroniskā veidā, gan to izvērtēt elektroniski un tā būtu veidojama pēc principa, ka katras ministrijas pārziņā ir atsevišķa šīs sistēmas daļa. Mērķis būtu veidot tādu informācijas sistēmu, lai ar tās palīdzību paaugstinātu nodokļu atmaksas procesa efektivitāti, tai skaitā nodrošinātu elektronisku nodokļu atmaksas iesniegumu pieņemšanu.

Elektroniska nodokļu atmaksas iesniegumu sagatavošana nodrošinās ērtāku dokumentu (nodokļu atmaksas iesnieguma) aizpildīšanu, paaugstinās pārraudzības procesu, kā arī nodrošinās to, lai iesniegumu aizpildīšanas brīdī tiktu veikta priekškontrole izdevumiem, kurus plānots pieprasīt atmaksāt.

Saglabājot pašreizējo iesnieguma virzības plūsmu, persona iesniegumu varētu iesniegt Ārlietu ministrijā vai Aizsardzības ministrijā, izmantojot jauno Ārlietu ministrijas un Aizsardzības ministrijas informācijas sistēmu. No minētās sistēmas iesniegums automātiski tiktu importēts IZIS (iesniegts Valsts ieņēmumu dienestā), izmantojot EDS. Atmaksas kārtība shematiski ir aplūkojama informatīvā ziņojuma 2. pielikumā.

Īstenojot šo risinājumu, saglabātos esošā kārtība, ka persona iesniegumu adresētu Ārlietu ministrijai vai Aizsardzības ministrijai. Ministrijas piešķirtu personām pieejas tiesības darbam ar minēto informācijas sistēmu, kā arī sniegtu visu nopieciešamo informāciju un atbalstu iesnieguma aizpildīšanā un iesniegšanā. Ārlietu ministrija un Aizsardzības ministrija nodrošinātu iesnieguma izvērtēšanu atbilstoši tās rīcībā esošajai informācijai, izmantojot šo jauno informācijas sistēmu, tajā iestrādājot iesnieguma pārbaudes kritērijus. Pēc iesnieguma izvērtēšanas iesniegums elektroniski tiktu iesniegts Valsts ieņēmumu dienestā, proti, izmantojot EDS tas tiktu importēts IZIS. Valsts ieņēmumu dienests izmantojot IZIS iesniegumu izvērtētu atbilstoši kompetencei, kā arī uzkrātu informāciju par personu iesniegtajiem pieprasījumiem un nodrošinātu iesniegumu uzglabāšanu elektroniski.

Mērķis ir, lai persona jau sākotnēji iesniegumu iesniegtu elektroniski jaunajā Ārlietu ministrijas un Aizsardzības ministrijas informācijas sistēmā. Tomēr būtu nepieciešams saglabāt iespēju personām iesniegt iesniegumu arī papīra veidā, paredzot īpašu iesnieguma iesniegšanas kartību tām personām, kuras Latvijā uzturas īslaicīgi, piemēram, Ziemeļatlantijas līguma organizācijas (NATO) dalībvalstu bruņoto spēku vienības, kuras ierodas Latvijas Republikā uz kopējo aizsardzības pasākumu, kura norises ilgums ir līdz divām nedēļām. Aizsardzības ministrija vērš uzmanību, ka Aizsardzības ministrijai būs nelietderīgi jāizmanto tās cilvēkresursi, ja personām, kuras Latvijā uzturas īsu brīdi, būs nepieciešams piešķirt pieejas tiesības un būs nepieciešams tās apmācīt iesniegt iesniegumu, izmantojot jauno Ārlietu ministrijas un Aizsardzības ministrijas informācijas sistēmu. Aizsardzības ministrija norāda, ka atbalsta iespēju nodrošināt iesnieguma iesniegšanu, izmantojot Ārlietu ministrijas un Aizsardzības ministrijas informācijas sistēmu, tomēr šī sistēma būtu izmantojama tikai gadījumos, kad persona Latvijā uzturas ilgstoši. Tādēļ Aizsardzības ministrija ir gatava ievadīt jaunajā Ārlietu ministrijas un Aizsardzības ministrijas informācijas sistēmā papīra veidā saņemtos iesniegumus, kas saņemti no personām, kas Latvijā uzturas īslaicīgi. Tādējādi nodrošinot, ka iesniegumi Aizsardzības ministrijā tiek izvērtēti un pēc tam nosūtīti Valsts ieņēmumu dienestam, izmantojot tehniskos risinājumus.

Ieviešot šo risinājumu būtu nepieciešams noteikt atsevišķu kārtību iesnieguma iesniegšanai papīra veidā un elektroniskā veidā, tomēr, atšķirībā no 2.1. risinājuma, visu iesniegumu izvērtēšana, izmantojot gan jauno Ārlietu ministrijas un Aizsardzības ministrijas informācijas sistēmu, gan Valsts ieņēmumu dienesta IZIS, varētu tikt nodrošināta pēc vienotiem kritērijiem.

Lai varētu ieviest šo risinājumu, ir nepieciešams veikt grozījumus PVN un akcīzes nodokļa atmaksas kārtībā. Būtiskākie grozījumi ir apkopoti III sadaļā.

Īstenojot šo risinājumu, iesnieguma izskatīšanas laiks varētu tikt samazināts vismaz līdz 45 dienām, šobrīd esošo 60 dienu vietā. Valsts ieņēmumu dienestam nepieciešamais termiņš iesnieguma pamatotības pārbaudei varētu tikt pagarināts.

Nepieciešamais finansējums risinājuma ieviešanai

Pēc konkrētu prasību specificēšanas ir iespējams noteikt nepieciešamās Ārlietu ministrijas un Aizsardzības ministrijas sistēmas izveides izmaksas un EDS un IZIS pilnveidošanas izmaksas.

Provizoriskās Ārlietu ministrijas un Aizsardzības ministrijas informācijas sistēmas izveides izmaksas varētu sasniegt apmēram 400 000 *euro*. Šī summa ir aptuvena un tā ir atkarīga no sekojošiem faktoriem: Ārlietu ministrijas un Aizsardzības ministrijas esošās programmatūras nodrošinājuma, esošās infrastruktūras nodrošinājuma, platformas izstrādes koncepta.

Izstrādājot informatīvo ziņojumu, secināts, ka lietderīgi ir izstrādāt iespēju ne tikai paredzot personām iesniegt iesniegumu elektroniski, bet arī šo iesniegumu izvērtēt elektroniski, bet iesnieguma izvērtēšana elektroniski nevar tikt nodrošināta, ja elektroniski netiek uzkrāti iesnieguma izvērtēšanai nepieciešamie dati par personu. Ņemot vērā, ka ne Ārlietu ministrijai, ne Aizsardzības ministrijai nav informācijas sistēmas, kurā būtu uzkrāti dati par personu, lai šo informācijas sistēmu varētu izmantot iesnieguma iesniegšanai un izvērtēšanai elektroniski, ir paplašinājies informatīvās sistēmas izveides mērķis, proti, šī sistēma būtu veidojama kā pamats minēto ministriju pamatfunkciju nodrošināšanai ar iespēju, ka izveidotajā informācijas sistēmā persona varēs iesniegt iesniegumu elektroniski.

Ņemot vērā minēto ir nepieciešams veikt atsevišķu Ārlietu ministrijas un Aizsardzības ministrijas informācijas sistēmas koncepcijas izstrādi un nepieciešamā finansējuma aprēķināšanu. Ārlietu ministrijas un Aizsardzības ministrijas informācijas sistēmas koncepciju nepieciešams izstrādāt atsevišķi pa modeļiem, kas nepieciešami, lai nodrošinātu personām iesniegumu iesniegt elektroniski un šo iesniegumu izvērtēt elektroniski, un atsevišķi -, lai nodrošinātu Ārlietu ministrijas un Aizsardzības ministrijas pamatfunkcijām nepieciešamo datu uzkrāšanai, atsevišķi pa moduļiem norādot nepieciešamo finansējumu moduļu izstrādei.

Finansējumu Ārlietu ministrijas un Aizsardzības ministrijas informācijas sistēmas izveidei ir nepieciešams pieprasīt no valsts budžeta līdzekļiem.

Lai Valsts ieņēmumu dienests nodrošinātu saskarnes izveidi, kas atainota informatīvā ziņojuma 2. pielikumā, izmaksas prognozējamas 20 000 līdz 40  000 *euro* apmērā. Papildus atzīmējam, ka, izvēloties šo risinājumu, EDS vietā varētu tikt izvērtēts arī cits informācijas nodošanas veids (Web serviss). Izvēle importēt iesniegumu no jaunās Ārlietu ministrijas un Aizsardzības ministrijas informācijas sistēmas Valsts ieņēmumu dienesta IZIS sistēmā, izmantojot EDS vai citu informācijas nodošanas veidu, tiks izdarīta ņemto vērā prasību specifikāciju EDS pielāgošanai vai cita informācijas nodošanas veida izveidei un to izmaksu apjomu.

Šī risinājuma īstenošanai Finanšu ministrijai (Valsts ieņēmumu dienestam) nebūtu nepieciešami papildu valsts budžeta līdzekļi, jo risinājums varētu tikt īstenots esošā finansējuma ietvaros.

Secinājums

Piedāvātai risinājums ir vērsts uz lielāku elektronizācijas un automatizācijas pakāpi gan no iesnieguma iesniegšanas, gan izvērtēšanas viedokļa. Tas arī nodrošina vēsturisko datu uzkrāšanu un izmantošanu. Kaut arī šī risinājuma ieviešanai ir nepieciešams papildu valsts budžeta finansējums, tomēr, ņemot vērā augstāk minēto analīzi, šis risinājums būtu atbalstāms no ilgtspējas un efektivitātes viedokļa, jo sistēma varētu nodrošināt gan ministriju pamatfunkciju veikšanu, gan nodokļu atmaksāšanu.

**3. risinājums – tiek saglabāta līdzšinējā iesnieguma iesniegšanas un izvērtēšanas kārtība.**

Šajā gadījumā nav nepieciešams veikt grozījumus MK noteikumos Nr. 908. Neveicot grozījumus MK noteikumos Nr. 908 un neīstenojot iespēju personai iesniegt iesniegumu un Ārlietu ministrijai, Aizsardzības ministrijai un Valsts ieņēmumu dienestam izvērtēt iesniegumu, izmantojot tehniskos risinājumus, netiek optimizēts minēto iestāžu darbs, izskatot personu saņemtos iesniegumus. Tāpat šajā gadījumā netiek radīta iespēja personai iesniegt iesniegumu elektroniski, kā arī netiek radīta iespēja Ārlietu ministrijai, Aizsardzības ministrijai un Valsts ieņēmumu dienestam izvērtēt iesniegumu, izmantojot tehniskos risinājumus.

Nepieciešamais finansējums risinājuma ieviešanai

Ja tiek izvēlēts šis risinājums, nav nepieciešami valsts budžeta līdzekļi, jo tiek saglabāta līdzšinējā iesnieguma iesniegšanas un izvērtēšanas kārtība.

Secinājums

Tā kā būtu nepieciešams rast mūsdienīgu risinājumu personu iesniegumu izvērtēšanā, izmantojot tehniskos risinājumus, tad šis risinājums būtu atbalstāms tikai tādā gadījumā, ja nav atbalstāmi iepriekš minētie risinājumi, kuru ieviešanai ir nepieciešami finanšu resursi.

**III Būtiskākie grozījumi, kas veicami PVN un akcīzes nodokļa atmaksas kārtībā**

Ieviešot 2.2. risinājumu, ir jāveic grozījumi normatīvajos aktos PVN un akcīzes nodokļa jomā, kas nosaka kārtību, kādā veicama samaksāto nodokļu summu atmaksa. Ar nepieciešamajiem grozījumiem pēc būtības netiek veiktas izmaiņas iesnieguma iesniegšanas kārtībā, proti, personai iesniegumus, kā līdz šim, būs jāiesniedz Ārlietu ministrijā vai Aizsardzības ministrijā. Konkrētā ministrija būs atbildīgas par iesnieguma izvērtēšanu atbilstoši tās kompetencei, un iesnieguma pārsūtīšanu Valsts ieņēmumu dienestam. Valsts ieņēmumu dienests iesniegumu izvērtēs un pieņems lēmumu par samaksāto nodokļu summu atmaksu vai atteikumu atmaksāt. Būtiskākie grozījumi, kas veicami MK noteikumos Nr. 908, ir šādi.

1. Nosakāms, ka iesniegumam, kas Ministru kabineta noteiktajā kārtībā ir iesniegts jaunajā Ārlietu ministrijas un Aizsardzības ministrijas informācijas sistēmā, ir juridisks spēks, un tas nesatur elektronisko parakstu.
2. Nosakāms, ka iesniegums iesniedzams elektroniski Ārlietu ministrijas un Aizsardzības ministrijas informācijas sistēmā.

Izvērtējot MK noteikumos Nr. 908 noteikto kārtību, secināts, ka, paredzot personai izvēles iespēju iesniegumu iesniegt papīra vai elektroniskā veidā, tiktu palielināts administratīvais slogs iestādēm, ja daļa dokumentu būtu uzglabājami elektroniski, daļa – papīra veidā. Tiktu sarežģīts iesnieguma iesniegšanas un izskatīšanas process, netiktu pilnvērtīgi izmantota Ārlietu ministrijas un Aizsardzības ministrijas informācijas sistēma, kā arī pilnveidotā EDS un IZIS.

Tomēr, pastāvot noteiktiem apstākļiem, nosakāms, ka persona iesniedz iesniegumu papīra veidā, neizmantojot jauno Ārlietu ministrijas un Aizsardzības ministrijas informācijas sistēmu.

1. Iesniegumam pievienoto attaisnojuma dokumentu iesniegšanas kārtība.

Tā kā ar katru iesniegumu saistīto dokumentu skaits ir ļoti liels, lai samazinātu iesniegumam pievienoto attaisnojuma dokumentu apjomu izskatāmi šādi risinājumi.

3.1. risinājums – Valsts ieņēmumu dienestā tiek iesniegti darījumu attaisnojuma dokumentu oriģināli vai to apliecinātas kopijas papīra veidā

Šis risinājums nav atbalstāms, jo tiek radīta situācija, ka iesniegums tiek uzglabāts elektroniski, savukārt attaisnojuma dokumenti – papīra veidā. Rastos risks, ka iesniegums un attaisnojuma dokumenti netiek saņemti vienlaicīgi, tādējādi ietekmējot iesnieguma izskatīšanas termiņus un sarežģot iesnieguma aprites un izskatīšanas procesu gan Ārlietu ministrijā un Aizsardzības ministrijā, gan Valsts ieņēmumu dienestā.

3.2. risinājums – iesniegumam skenētā veidā pievienoti tikai tie attaisnojuma dokumenti, kuros preču un pakalpojumu kopējā vērtība pārsniedz noteiktu summu

Ņemot vērā informatīvā ziņojuma 1. pielikumā minēto, piedāvājam noteikt šādu vienā attaisnojuma dokumentā iekļauto darījumu summu, kuru sasniedzot, iesniegumam skenētā veidā ir jāpievieno attaisnojuma dokuments:

* MK noteikumu Nr. 908 7.1.2., 7.3., 7.5. un 7.7. apakšpunktā minētajām personām – 70 *euro;[[18]](#footnote-18)*
* MK noteikumu Nr. 908 7.1.1., 7.2., 7.4., 7.6., 7.8., 7.9. un 7.10. apakšpunktā minētajām personām – 280 *euro.[[19]](#footnote-19)*

Tomēr, ņemot vērā to, lai izlases kārtā būtu iespēja pārbaudīt arī attaisnojuma dokumentus, kas ir zem minētā sliekšņa, būtu nepieciešams noteikt Valsts ieņēmumu dienestam tiesības, balstoties uz risku izvērtējumu, pieprasīt pārbaudei iesniegt attaisnojuma dokumentus. Valsts ieņēmumu dienests pieprasījumu personai nosūtītu un persona pieprasītos attaisnojuma dokumentus iesniegtu skenētā veidā, izmantojot jauno Ārlietu ministrijas un Aizsardzības ministrijas informācijas sistēmu.

Šajā gadījumā ir risks, ka tiktu noteikts papildu slogs personai, kas iesniedz iesniegumu, izvērtēt, vai konkrētā gadījumā iesniegumam ir pievienojams attaisnojuma dokuments, tādējādi radot risku kļūdīties attaisnojuma dokumentu pievienošanā vai nepievienošanā.

3.3. risinājums – iesniegums Valsts ieņēmumu dienestā tiek iesniegts bez pievienotiem attaisnojuma dokumentiem

Izvērtējot iespējamos PVN un akcīzes nodokļa atmaksas riskus, ka no pieprasītās summas tiek atteikta PVN atmaksa tikai 1,8 % apmērā, bet akcīzes nodokļa atmaksa – 1,9 % apmērā, turklāt, ne visi atteikuma iemesli izriet no pievienotajiem attaisnojuma dokumentiem, ja iesnieguma iesniegšana tiks veikta elektroniski, var atteikties no prasības iesniegumam pievienot attaisnojuma dokumentus.

Šobrīd spēkā esošajos MK noteikumos Nr. 908 iekļautie kritēriji iespēju robežās būtu iestrādājami, izstrādājot jauno Aizsardzības ministrijas un Ārlietu ministrijas informācijas sistēmu un pilnveidojot EDS, tādējādi jau pie iesnieguma iesniegšanas sistēmā personas iesniegums tiks pārbaudīts. Savukārt Valsts ieņēmumu dienests, saņemot iesniegumu, veiks risku izvērtējumu un, balstoties uz tā rezultātiem, izlases kārtībā pieprasīs personai iesniegt konkrētus attaisnojuma dokumentus, tādējādi samazinot risku, ka iesniegumā norādītās nodokļu summas tiek pieprasītas atmaksāt nepamatoti.

Secinājums

Ņemot vērā iesniegumu apriti un riskus iesnieguma izvērtēšanā, iesniegumu izvērtēšanā iesaistītās iestādes atbalsta 3.3. risinājumu, proti, sākotnēji iesniegumam netiek pievienoti attaisnojuma dokumenti.

1. Pilnveidot iesnieguma veidlapu.

Ņemot vērā to, ka iesniegums tiks iesniegts elektroniski Ārlietu ministrijā vai Aizsardzības ministrijā, neaktuāla kļūst iesnieguma veidlapas II daļa, kurā šobrīd attiecīgās ministrijas atbildīgā persona ar parakstu apliecina personas tiesības saņemt samaksāto nodokļu summu atmaksu. Minētais apliecinājums būtu jānodrošina, izmantojot jauno Ārlietu ministrijas un Aizsardzības ministrijas informācijas sistēmu.

Ja iesniegumam netiks pievienoti attaisnojuma dokumenti, lai Valsts ieņēmumu dienestam būtu pieejama informācija par attaisnojuma dokumentiem un tas varētu veikt risku izvērtējumu, ir nepieciešams papildināt iesnieguma veidlapu. Personai iesniegumā papildus būtu norādāma šāda informācija:

* attaisnojuma dokumenta izsniedzējs, tā reģistrācijas numurs (EDS sasaistē ar Valsts ieņēmumu dienesta Nodokļu informācijas sistēmu varētu pārbaudīt, vai personas iesniegumā iekļautais preču piegādātājs vai pakalpojumu sniedzējs ir PVN maksātājs (EDS nodrošinātu brīdinājuma paziņošanu));
* PVN rēķina samaksas datums un, ja ir iespējams norādīt, samaksas laiks.

1. Noteikt, kādos gadījumos attaisnojuma dokumentā jābūt norādītiem personas rekvizītiem, kas apliecina, ka konkrētā persona ir iegādājusies preci vai pakalpojumu.
2. Noteikt, ka Valsts ieņēmumu dienestam ir tiesības pieprasīt iesniegt attaisnojuma dokumentus pārbaudei.
3. Noteikt personai pienākumu noteiktu laiku uzglabāt attaisnojuma dokumentu oriģinālus un tos iesniegt Valsts ieņēmumu dienestam pēc pieprasījuma.

Persona Valsts ieņēmumu dienestā attaisnojuma dokumentus iesniegtu skenētā veidā, izmantojot Aizsardzības ministrijas un Ārlietu ministrijas informācijas sistēmu.

Pienākums uzglabāt attaisnojuma dokumentu oriģinālus būtu nosakāms, lai pēc Valsts ieņēmumu dienesta pieprasījuma persona varētu izpildīt pienākumu attaisnojuma dokumentus iesniegt Valsts ieņēmumu dienestā.

Nepieciešams noteikt, ka persona, kura iesniegumu iesniedz papīra veidā Aizsardzības ministrijā, iesniegumam pievieno visus attaisnojuma dokumentu oriģinālus vai apliecinātas to kopijas. Aizsardzības ministrija attaisnojuma dokumentus uzglabātu un nepieciešamības gadījumā iesniegtu Valsts ieņēmumu dienestam pārbaudes veikšanai. Tādējādi tiktu mazināts risks, ka persona, kas Latvijas Republikā uzturas īsu periodu, neiesniedz attaisnojuma dokumentus Valsts ieņēmumu dienestam, un ka sarakste par attaisnojumu dokumentu iesniegšanu veicama ar personu, kas vairs Latvijas Republikā neuzturas.

1. Paplašināt Latvijas Republikā saņemto preču vai pakalpojum klāstu, kuru iegādei vai saņemšanai varētu tikt piešķirtas tiesības lietot Latvijas Republikas kompetentās iestādes apstiprinātu Pievienotās vērtības nodokļa atbrīvojuma sertifikātu. Šis risinājums būtu vērtējams, lai radītu iespēju samazināt to preču un pakalpojumu skaitu, par kuriem persona pieprasa atmaksāt samaksāto PVN summu.

Izskatot šo risinājumu, secināts, ka palielinātos piegādāto preču un sniegto pakalpojumu skaits, kuriem tieši piemērota PVN 0 procentu likme. Lai pārliecinātos par korektu un pamatotu šādu darījumu uzrādīšanu preču piegādātāja vai pakalpojuma sniedzēja PVN deklarācijā, Valsts ieņēmumu dienestam būs nepieciešams veikt preventīvos pasākumus preču piegādātāja vai pakalpojuma sniedzēja PVN 0 procentu likmes piemērošanas pārbaudei. Saskaņā ar Ministru kabineta 2013. gada 15. janvāra noteikumiem Nr. 40 „Noteikumi par pievienotās vērtības nodokļa deklarāciju” PVN maksātājs PVN deklarācijas 43. rindā norāda apliekamos darījumus, kuriem piemērota PVN 0 procentu likme un 48. rindā – sniegtos pakalpojumus, kuriem piemērota PVN 0 procentu likme. Šajās rindās tiek iekļauti visi preču piegādātāja vai pakalpojuma sniedzēja ar PVN 0 procentu likmi apliekamie darījumi, tos neatšifrējot, tādējādi Valsts ieņēmumu dienests šos darījumus un arī personas, kurām piegādātas preces vai sniegti pakalpojumi, nevar identificēt.

Ja tiek īstenots šis risinājums, nepieciešams izstrādāt grozījumus arī Pievienotās vērtības nodokļa likuma 50. panta sestajā daļā.

1. Noteikt kārtību, kā Ārlietu ministrija, Aizsardzības ministrija un Valsts ieņēmumu dienests rīkojas, ja persona pēc Valsts ieņēmumu dienesta pieprasījuma neiesniedz attaisnojuma dokumentus pārbaudei un ja personas iesniegtie attaisnojuma dokumenti neatbilst iesniegumā norādītajai informācijai.
2. Pārskatīt MK noteikumos Nr. 908 iekļauto pārbaudes kritēriju aktualitāti un noteikt par to izvērtēšanu atbildīgo iestādi.

Informatīvā ziņojuma 3. pielikumā ir apkopota informācija par MK noteikumos Nr. 908 esošajiem kritērijiem, kurus izvērtē Ārlietu ministrija, Aizsardzības ministrija un Valsts ieņēmumu dienests, un norādīta šo kritēriju saglabāšanas un papildināšanas nepieciešamība un par to pārbaudi atbildīgā iestāde, ja tiek īstenots 2.2. risinājums.

**IV Kopsavilkums**

Vērtējot iespējas personām iesniegt iesniegumu, izmantojot tehniskos risinājumus, tika secināts, ka lietderīgāk un efektīvāk ir radīt iespēju ne tikai personām iesniegt iesniegumu Valsts ieņēmumu dienestā, izmantojot tehniskos risinājumus, bet arī radīt iespēju Ārlietu ministrijai, Aizsardzības ministrijai un Valsts ieņēmumu dienestam šo iesniegumu izskatīt, izmantojot tehniskos risinājumus, tā vietā, ka Ārlietu ministrija, Aizsardzības ministrija un Valsts ieņēmumu dienests šobrīd iesniegumus izvērtē manuāli. Ārlietu ministrijai ir informācijas sistēma, kurā tiek uzkrāta informācija par personām, un tiek izmantota pamatfunkciju nodrošināšanai, kā arī iesniegumu izvērtēšanā, tomēr šī informācijas sistēma nav pilnveidojama, lai to varētu izmantot iesnieguma iesniegšanai un izvērtēšanai elektroniski. Savukārt Aizsardzības ministrijai nav informācijas sistēmas, kurā tiktu uzkrāti dati par personām. Valsts ieņēmumu dienests izvērtē iesniegumus manuāli un informāciju par saņemtajiem un izvērtētajiem iesniegumiem šobrīd apkopo, izmantojot MS Excel.

Radot tehnisko risinājumu gan iesnieguma iesniegšanai, gan izvērtēšanai elektroniskā veidā, iesniegumi būs kvalitatīvāki, elektroniski apstrādājami, kā arī elektroniski varēs tikt veikta iesniegto iesniegumu risku analīze. Tādējādi prognozējams mazāk pieļautās kļūdas, aizpildot iesniegumu elektroniski un ātrāka iesniegumu apstrāde. Tāpat tiktu samazināts administratīvais slogs un ilgtermiņā būtu resursu ekonomija gan personām, gan iesnieguma izvērtēšanā iesaistītajām iestādēm.

Ņemot vērā veikto analīzi, ir secināms, lai radītu iespēju personām iesniegt iesniegumu un Ārlietu ministrijai, Aizsardzības ministrijai un Valsts ieņēmumu dienestam šo iesniegumu izvērtēt, izmantojot tehniskos risinājumus, no ilgtspējas un efektivitātes viedokļa būtu atbalstāms informatīvā ziņojuma II sadaļas 2.2. risinājums un III sadaļā minētie grozījumi nodokļu atmaksas kārtībā.

Tomēr, lai varētu pieņemt lēmumu par II sadaļas 2.2. risinājuma ieviešanu, un ņemot vērā prognozējamā finansējuma apmēru, ko nepieciešams pieprasīt no valsts budžeta jaunās Ārlietu ministrijas un Aizsardzības ministrijas informācijas sistēmas izstrādei, un to, ka minētā sistēma tiktu radīta ne tikai iesniegumu iesniegšanai un izvērtēšanai elektroniski, bet pamatā tā tiktu veidota, lai Ārlietu ministrija to varētu izmantot tādu datu uzkrāšanai, kas nepieciešami tās pamatfunkciju veikšanai, tai skaitā iesniegumu izvērtēšanai, un lai Aizsardzības ministrija varētu uzkrāt vienkopus datus, kas nepieciešami iesniegumu izvērtēšanai, ir nepieciešams detalizēts sistēmas izstrādei nepieciešamā finansējuma izklāsts.

Ņemot vērā minēto, nepieciešams:

1. Saglabāt spēkā esošo iesnieguma iesniegšanas un izvērtēšanas kārtību (informatīvā ziņojuma II sadaļas 3. risinājums) līdz ir pieņemts lēmums par II sadaļā minētā 2.2. risinājuma īstenošanu.
2. Ārlietu ministrijai sadarbībā ar Aizsardzības ministriju, Vides aizsardzības un reģionālās attīstības ministriju un Finanšu ministriju sagatavot un līdz 2015. gada 31. martam iesniegt izskatīšanai Ministru kabinetā koncepciju par jaunās Ārlietu ministrijas un Aizsardzības ministrijas informācijas sistēmas detalizētu izstrādi un par šīs sistēmas izstrādei nepieciešamo finansējumu.

Koncepcijā būtu jāatspoguļo:

* 1. Ārlietu ministrijas un Aizsardzības ministrijas informācijas sistēmas koncepcija, kurā tiktu attēlota informācijas sistēmas loģiskā arhitektūra (sistēmas moduļi ar īsu to aprakstu, sistēmas iekšējās un ārējās saskarnes, iespējamie e-pakalpojumi un sistēmas lietotāju grupas), tajā skaitā ietverot:
     + moduļu un funkcionalitātes izvērtējumu attiecībā pret valstī izveidotajiem vai potenciāli veidojamajiem informācijas sistēmu risinājumiem, piemēram, jauna personu un organizāciju reģistra izveidošanas iespējamība un Pilsonības un migrācijas lietu pārvaldes rīcībā esošie vai plānotie reģistri, jauna Ieroču atļauju reģistra izveidošana un valstī jau esošie risinājumi, jauna Radio frekvenču lietošanas reģistra izveide un valstī jau esošie risinājumi, citu līdzīgu visu moduļu izvērtējums, analīze un secinājumi.
     + ar iesniegumu iesniegšanu un nodokļu atmaksu nesaistīti moduļi, piemēram, Ieroču atļauju reģistrs, Radio frekvenču lietošanas reģistrs, un citi līdzīgi moduļi, informatīvajā ziņojumā ietverams arī ar šiem reģistriem saistīto biznesa procesu izvērtējums un attiecīgi saistītās nepieciešamās funkcionalitātes izvērtējums.
  2. informāciju saskaņā ar Valsts informācijas sistēmas likuma 5.panta pirmo daļu šādu informāciju par jauno Ārlietu ministrijas un Aizsardzības ministrijas informācijas sistēmu:
     + valsts informācijas sistēmas pārzinis;
     + valsts informācijas sistēmā iekļaujamā informācija;
     + valsts informācijas sistēmas pārzinim noteiktās funkcijas, uzdevumi un mērķi, kuru izpildei nepieciešamās informācijas apriti nodrošina, izveidojot valsts informācijas sistēmu;
     + kārtība, kādā nodod informāciju iekļaušanai valsts informācijas sistēmā;
     + nosacījumi piekļuves nodrošināšanai valsts informācijas sistēmā iekļautajai informācijai.
  3. izmaksas, kas nepieciešamas, lai izveidotu jaunu Ārlietu ministrijas datu bāzi, kurā tiktu uzkrāti visi nepieciešamie dati par diplomātiskajām un konsulārajām pārstāvniecībām (šobrīd esošās datu bāzes pārstrāde), izmaksas, kas nepieciešamas, lai Aizsardzības ministrija vienviet varētu uzkrāt datus, kas nepieciešami, lai izvērtētu iesniegumus par samaksātā pievienotās vērtības nodokļa un akcīzes nodokļa atmaksu, un izmaksas, kas nepieciešamas, lai ieviestu iespēju šajā jaunajā informācijas sistēmā iesniegt un izvērtēt elektroniski iesniegumus par samaksātā pievienotās vērtības nodokļa un akcīzes nodokļa atmaksu.

Finanšu ministrs A. Vilks

20.08.2014. 13:50

6775

I.Vēvere

67095513; [ilona.vevere@fm.gov.lv](mailto:ilona.vevere@fm.gov.lv)

1. Ministru kabineta 2010. gada 30. marta noteikumi Nr. 308 „Kārtība, kādā piemēro pievienotās vērtības nodokli preču piegādēm un pakalpojumiem, kas sniegti diplomātiskajām un konsulārajām pārstāvniecībām, starptautiskajām organizācijām, Eiropas Savienības institūcijām un Ziemeļatlantijas līguma organizācijai (NATO), un kārtība, kādā atmaksā akcīzes nodokli par Latvijas Republikā iegādātajām akcīzes precēm” bija spēkā līdz 2012. gada 31. decembrim un zaudēja spēku ar MK noteikumiem Nr. 908 [↑](#footnote-ref-1)
2. MK noteikumu Nr. 908 attiecīgi 15. un 24. punkts [↑](#footnote-ref-2)
3. Turpat, attiecīgi 21. un 26. punkts [↑](#footnote-ref-3)
4. Turpat, attiecīgi 21.5.1. un 26.4.1. apakšpunkts [↑](#footnote-ref-4)
5. MK noteikumu Nr. 908, attiecīgi 31. un 32. punkts [↑](#footnote-ref-5)
6. Turpat, 32.2. apakšpunkts [↑](#footnote-ref-6)
7. Turpat, 33. punkts [↑](#footnote-ref-7)
8. Turpat, 34. punkts [↑](#footnote-ref-8)
9. Turpat, 7. un 8.punkts [↑](#footnote-ref-9)
10. 2013. gada 6. novembrī Saeimā pieņemtais likums „Par Ziemeļatlantijas līguma organizācijas izcilības centru stratēģiskās komunikācijas jautājumos”, kas stājās spēkā 2014. gada 1. janvārī [↑](#footnote-ref-10)
11. ### Protokols par starptautisko militāro štābu, kas izveidoti saskaņā ar Ziemeļatlantijas līgumu, statusu; Parīze, 1952. gada 28. augusts

    [↑](#footnote-ref-11)
12. Saskaņā ar MK noteikumu Nr. 908 7.8. apakšpunktu [↑](#footnote-ref-12)
13. Aizsardzības ministrijas sniegtā informācija uz 2014. gada 15. maiju [↑](#footnote-ref-13)
14. Ministru kabineta 2010. gada 30. novembra noteikumu Nr.1080 „Transportlīdzekļu reģistrācijas noteikumi” 13.4 apakšpunkts [↑](#footnote-ref-14)
15. MK noteikumu Nr.908 71. punkts [↑](#footnote-ref-15)
16. Turpat, 80. punkts [↑](#footnote-ref-16)
17. Ministru kabineta 2010. gada 21. septembra noteikumu Nr. 877 „Kārtība, kādā starptautisko publisko tiesību subjektiem piešķir atļauju izmantot Latvijas Republikas gaisa telpu publisko funkciju veikšanai paredzēto ārvalstu gaisa kuģu lidojumiem 1944.gada 7.decembra Konvencijas par starptautisko civilo aviāciju 3.panta izpratnē” 6.punkts [↑](#footnote-ref-17)
18. 49,20 lati [↑](#footnote-ref-18)
19. 196,76 lati [↑](#footnote-ref-19)